Hardlopers deur swerm perdebye aangevalPerdeby Foto: thelife-animal.blogspot.com Hardlopers wat Saterdag aan ŉ oriëntasiewedloop in die Tsjeggië deelgeneem het, moes ŉ onverwagse hindernis oorkom toe ŉ swerm perdebye op hulle toegesak het. Nooddienste moes agt ambulanse en een helikopter ontbied om die 30 beseerdes by die byeenkoms in Libin, sowat 90 km oos van Praag, te behandel. Vier mense is in die hospitaal opgeneem. “Die perdebye het die deelnemers net ná die wegspring aangeval,” het Ivo Novak, woordvoerder vir die nooddienste, in ŉ verklaring gesê. “ŉ 44-jarige vroulike deelnemer het ŉ allergiese reaksie getoon nadat sy ŉ paar keer gesteek is. Sy het moontlik te naby aan die perdebynes verbygehardloop.” Twee vroue en twee mans is na ŉ hospitaal geneem. Deelnemers aan ŉ oriëntasiewedloop moet van navigasievaardighede gebruik maak om van een kontrolepunt na ŉ volgende kontrolepunt te hardloop.